हम्पी
हम्पी मध्यकालीन हिंदू राज्य विजयनगर साम्राज्य की राजधानी थी। तुंगभद्रा नदी के तट पर स्थित यह नगर अब हम्पी ("पम्पा" से निकला हुआ) नाम से जाना जाता है और अब केवल खंडहरों के रूप में ही अवशेष है। इन्हें देखने से प्रतीत होता है कि किसी समय में यहाँ एक समृद्धशाली सभ्यता निवास करती होगी। भारत के कर्नाटक राज्य में स्थित यह नगर यूनेस्को के विश्व के विरासत स्थलों में शामिल किया गया है। हर साल यहाँ हज़ारों की संख्या में पर्यटक और तीर्थयात्री आते हैं। हम्पी का विशाल फैलाव गोल चट्टानों के टीलों में विस्तृत है। घाटियों और टीलों के बीच पाँच सौ से भी अधिक स्मारक चिह्न हैं। इनमें मंदिर, महल, तहख़ाने, जल-खंडहर, पुराने बाज़ार, शाही मंडप, गढ़, चबूतरे, राजकोष... आदि असंख्य इमारतें हैं।
हलमिडी
हलमिडी (Halmidi) भारत के कर्नाटक राज्य के हासन ज़िले में स्थित एक गाँव है। इसका मूल नाम हनुमिडी और पलमिडी (Palmidi and Hanumidi) था, लेकिन ग्रामवासियों ने इसे हलमिडी बुलाने का निर्णय लिया। जनगण्ना जैसे आधिकारिक दस्तावेज़ों में इसका नाम अक्सर हनुमिडी लिखा पाया जाता है। यहाँ 450 ईसवी काल के कन्नड़ भाषा के पुराने रूप (आदि-कन्नड़ या प्रोटो-कन्नड़) के शिलालेख मिले हैं, जिनमें तमिल भाषा से मिलते-जुलते लक्षण पाए गए हैं।